**Kiehtovat kyyt – Ensimmäinen, ainoastaan kyistä kertova kirja Jarmo Latvalalta ja Lisse Tarnaselta on ilmestynyt.**

Jarmo Latvalan ja Lisse Tarnasen uusi Kiehtovat kyyt -kirja on ilmestynyt 23.3.2020

Tule mukaan luontoretkelle kyiden matalaan maailmaan. Pääset seuraamaan kyiden vuodenkiertoa kevään heräämisestä uuteen horrokseen. Kuvakertomuksissa seurataan kyiden tansseja silloin kun ne menevät käsikirjoituksen mukaan ja silloinkin, kun eivät mene. Seuraat häämenoja ensikohtaamisesta arjen alkuun. Kesällä saalistetaan, joudutaan saaliiksi ja uusi sukupolvi näkee päivänvalon. Opit tunnistamaan naaraat ja koiraat ja huomaat, että kyiden värit ja kuvioinnit ovat häkellyttävän monimuotoiset. Saat tietoa kyiden anatomiasta, aisteista, levinneisyydestä, sitkeästi kiertävistä urbaanilegendoista ja uusimmista kansainvälisistä tutkimuksista, kuvausvinkkejä unohtamatta. Kirja sopii hyvin myös käärmepelkoisille.

Kiehtovat kyyt on Suomen ensimmäinen ja ainoa kyistä kertova kirja, joka on Jarmo Latvalan ja Lisse Tarnasen vuosien työn tulos. Kirjassa on yli 200 kuvaa, selventäviä piirroksia ja 176 sivua.

Voit tilata kirjan osoitteesta: madella@madella.fi. Anna nimesi ja osoitteesi sekä postin vaatima puhelinnumero ja kerro montako kirjaa haluat. Lähetämme laskun, ja kun suoritus on tilillä, lähetämme kirjan. Kirjan hinta on 32 eur sisältäen postikulut.

 Projektin taustaa

Luonnon monimuotoisuudesta puhutaan paljon, mutta tekojakin tarvitaan. Eniten myötätuntoa herättävät lajit, jotka ovat tunnetasolla yleisesti hyväksyttyjä; linnut, perhoset, nisäkkäät, kasvit, vaeltajakalat. Myös matelijat ovat tärkeä osa luonnon palapeliä, mutta ne eivät herätä samanlaista myötätuntoa. Rakentaminen, uusi infra, loma-asutukset, säätilojen vaihtelu ja monet muut muutokset uhkaavat matelijoita ihmisten huomaamatta. Surullisinta on, että käärmeitä myös tapetaan ja vainotaan täysin turhaan.

Pelon ja epäluulon siemen on istutettu moneen jo lapsena. Ehkä on vain haluttu suojella lasta potentiaaliselta vaaralta, mutta monen mielessä epäluulo on kasvanut peloksi ja pelosta kehittynyt pahimmassa tapauksessa suoranaista vihaa. Käärmeet ovat pienikokoisia ja elävät elämänsä matalalla kasvillisuuden ja rosoisen maanpinnan kätkössä ja niitä nähdään harvoin. Käärmeitä ei tunneta, monella on vaikeuksia erottaa kyyt ja rantakäärmeet toisistaan, vaihtelevat kuviot ja väritykset lisäävät ihmettelyä. Tieto on paras tapa vähentää epäluuloja, kun tieto lisääntyy, pelko väistyy ja parhaassa tapauksessa aito kiinnostus herää.

Uusi Kiehtovat kyyt -kirja on osa Jarmo Latvalan ja Lisse Tarnasen monivuotista luonnonsuojeluprojektia ja Suomen ensimmäinen ja ainoa kyistä kertova kirja. Se on jatkoa Suomen käärmeet ja liskot -kirjalle. Latvala ja Tarnanen ovat lisäksi pitäneet aiheesta reilusti yli 40 valokuvanäyttelyä ja saman verran matelija-iltoja, olleet radiossa ja kirjoittaneet juttuja. Facebookissa Suomen luonnonvalokuvaajien sivuilla Lisse Tarnanen on pitkään julkaissut käärmekuvia selittävine teksteineen, ja kommenttien sävy on tänä aikana muuttunut hyväksyväksi ja kiinnostuneeksi. Moni on kertonut asenteidensa muuttuneen ja pelkojensa vähentyneen. Tämä on hyvä käytännön esimerkki tiedon merkityksestä.

Kiehtovat kyyt -kirja

Kyy on kiinnostava aihe, joka nostaa tunteet pintaan, harvaan eläimeen liittyy niin paljon pelkoja, inhoa, uskomuksia ja väärinkäsityksiä. Kyy on kuitenkin luonteeltaan rauhallinen ja väistää ihmistä, jos siihen vain on tilaisuus. Luonnossa kyy elää elämäänsä, yhtenä lajina muiden joukossa.

Kirja on paitsi kiehtova luontoretki kyiden maailmaan, myös opas kyiden tunnistamiseen, koiraiden, naaraiden ja poikasten erottamiseen. Vaihtolämpöinen kyy paljastuu taitavaksi selviytyjäksi, jolla on oma paikkansa luonnon monimuotoisuudessa ja ravintoketjuissa. Kyy on myös hyötyeläin, joka torjuu borrelioosia ja puutiaisaivokuumetta saalistaessaan myyriä ja muita pikku jyrsijöitä, jotka ovat tavallisia puutiaisten väli-isäntiä. Syödyt metsämyyrät eivät enää levitä myyräkuumetta.

Tieto on paras ase pelkoa vastaan. Toivomme sen myös herättävän kiinnostusta kyiden tarkkailuun ja antavan uuden näkökulman käärmeiden maailmaan. Kirja jakautuu kahteen osaan. Ensin kerromme kuvin ja tarinoin kyiden vuodesta keväästä syksyyn. Toisessa osassa on tarkempaa tietoa kyiden levinneisyydestä, anatomiasta, käyttäytymisestä sekä uusimpien kansainvälisten tutkimusten tuloksia. Paljon sellaista, mitä aiemmin ei ole koottu samojen kansien väliin.